Batho ba ne ba gatelelwa. Ba ne ba rapela Modimo kgapetsakgapetsa gore a ba thuse, mme ga a ka a ba thusa ka yone nako eo. Batho bao e ne e le Baiseraele, setšhaba sa Modimo sa mo metlheng ya bogologolo. Ba ne ba gateletswe ke setšhaba se se maatla sa Egepeto. (Ekesodo 1:13, 14) Baiseraele ba ne ba letetse gore Modimo a fedise kgatelelo e ba neng ba le mo go yone ka dingwagangwaga. Kgabagare, nako ya gore Modimo a tseye kgato e ne ya goroga. (Ekesodo 3:7-10) Baebele ya re Modimo o ne a lwa le Baegepeto. O ne a itaya Baegepeto ka dipetso tse di botlhoko ka go latelana a bo a bolaya kgosi ya Egepeto le masole a yone kwa Lewatleng le Lehibidu. (Pesalema 136:15) Jehofa Modimo o ne a itshupa e le “motho yo o nonofileng wa ntwa” mo boemong jwa batho ba gagwe.—Ekesodo 15:3, 4.